**ANUNȚ DE SELECȚIE**

**pentru selecția a 7 experți specializați în domeniul**

***Procedură fiscală-în mod special executare silită fiscală și TVA***

**în cadrul proiectului ”Formarea profesională și consolidarea capacității la nivelul sistemului judiciar”,**

**finanţat prin Mecanismul Financiar Norvegian 2014-2021**

Consiliul Superior al Magistraturii, în calitate de Promotor de proiect, în parteneriat cu Institutul Național al Magistraturii, Şcoala Naţională de Grefieri şi Administrația Instanțelor din Norvegia, implementează proiectul predefinit „*Formarea profesională și consolidarea capacității la nivelul sistemului judiciar*”, finanțat prin Programul „*Justiție*”, finanţat în cadrul Mecanismului Financiar Norvegian (MFN) 2014-2021.

1. **Prezentare proiect**

Obiectivul general al proiectului constă în consolidarea sistemului judiciar prin îmbunătățirea eficienței acestuia, precum și dezvoltarea conceptului de cultură juridică europeană la nivelul sistemului judiciar din România.

In cadrul proiectului se vor organiza peste **130 de activități de formare profesională**, în domenii precum achiziții publice, reguli procedurale aplicabile litigiilor administrative, procedura fiscală - executarea silită fiscală, formarea practică a personalului auxiliar, jurisprudența Curții Europene a Drepturilor Omului, executarea pedepselor și a măsurilor privative de libertate dispuse de organele judiciare în cursul procesului penal, cooperare judiciară în materie civilă și penală, tehnici de audiere a minorilor şi îmbunătăţirea accesului la justiţie pentru grupurile vulnerabile, cu accent pe populaţia romă.

Formarea profesională continuă ce se va desfășura în cadrul proiectului va ține seama de relația dintre perspectiva europeană și perspectiva națională, permițând judecătorilor, procurorilor și altor profesioniști din domeniul juridic să conștientizeze și să aplice conceptele juridice europene în activitatea profesională, la nivel național

1. **Obiectivul procedurii de selecţie**

În cadrul acestui proiect, Consiliul Superior al Magistraturii şi Institutul Naţional al Magistraturii anunță lansarea procedurii pentru selecția **a 7 experți (judecători, procurori, cadre didactice din învățământul universitar și alți specialiști)**, în vederea participării acestora ca personal de instruire la 12 seminare organizate în domeniul ***Procedură fiscală - în mod special, executarea silită fiscală și TVA****.*

 Seminarele în domeniul ***Procedură fiscală - în mod special, executarea silită fiscală și TVA***, destinate formării a aproximativ 240 de judecători, procurori, precum şi a altor profesionişti în domeniu, vor fi organizate după un format interactiv, care va permite exprimarea punctelor de vedere de către participanți și experți asupra aspectelor care au generat practică judiciară neunitară în domeniu și a argumentelor în susținerea uneia sau alteia dintre soluțiile propuse.

 De asemenea, proiectul include şi redactarea unei programe de formare în domeniu, existând posibilitatea ca în cadrul echipelor de experţi pentru aceste activităţi să participe şi experţii care au susţinut seminariile.

 Fiecare seminar va fi organizat pentru o perioadă de două zile, conform **calendarului estimativ** de mai jos, cu precizarea că seminarele programate pentru anul 2019 sunt susceptibile de a fi reprogramate:

|  |  |  |
| --- | --- | --- |
|  | **Procedura fiscală - în mod special, executarea silită fiscală și TVA** | **București, 05-06 decembrie 2019** |
|  | **Procedura fiscală - în mod special, executarea silită fiscală și TVA** | **București, 26-27 martie 2020** |
|  | **Procedura fiscală - în mod special, executarea silită fiscală și TVA** | **București, 25-26 mai 2020** |
|  | **Procedura fiscală - în mod special, executarea silită fiscală și TVA** | **București, 11-12 iunie 2020** |
|  | **Procedura fiscală - în mod special, executarea silită fiscală și TVA** | **București, 05-06 noiembrie 2020** |
|  | **Procedura fiscală - în mod special, executarea silită fiscală și TVA** | **București, 04-05 februarie 2021** |
|  | **Procedura fiscală - în mod special, executarea silită fiscală și TVA** | **București, 08-09 aprilie 2021** |
|  | **Procedura fiscală - în mod special, executarea silită fiscală și TVA** | **București, 13-14 mai 2021** |
|  | **Procedura fiscală - în mod special, executarea silită fiscală și TVA** | **București, 17-18 iunie 2021** |
|  | **Procedura fiscală - în mod special, executarea silită fiscală și TVA** | **București, 06-07 decembrie 2021** |
|  | **Procedura fiscală - în mod special, executarea silită fiscală și TVA** | **București, 20-21 ianuarie 2022** |
|  | **Procedura fiscală - în mod special, executarea silită fiscală și TVA** | **București, 27-28 ianuarie 2022** |

1. **Sarcini specifice ale experţilor**

În vederea organizării celor 12 seminare, se va proceda la selecția **a 7 experți** din rândul judecătorilor, procurorilor, cadrelor didactice din învățământul universitar și altor specialiști cu experiență în domeniul **dreptului financiar-fiscal și în alte domenii conexe.**

Experții selectați în cadrul acestei proceduri vor colabora între ei, alături de alți 3 experți în acest domeniu, selectați într-o procedură anterioară, astfel încât la fiecare seminar va participa câte o echipă formată din experți români și experți străini.

**Experții vor avea de îndeplinit următoarele obligaţii:**

* să participe la întâlnirea preliminară a echipei de experți, la care vor participa reprezentanți ai Institutului Naţional al Magistraturii şi ai Consiliului Superior al Magistraturii, în vederea discutării tuturor aspectelor organizatorice şi de fond care vor fi stabilite pentru buna derulare a activităţilor de formare profesională;
* să participe şi să colaboreze cu ceilalţi experţi la elaborarea/definitivarea metodologiei de derulare a activităţilor (*de exemplu, introducere, obiective, format activităţi, etc*), la elaborarea agendei şi a materialelor suport pentru dezbateri/prezentări;
* să utilizeze formatul comunicat de responsabilul de activitate desemnat la nivelul INM/CSM, care conţine elementele de vizibilitatea aferente mecanismului de finanţare, la elaborarea documentelor necesare realizării activităţii (de ex. agendă, materiale curs etc.);
* să participe şi să modereze activitatea de formare profesională pentru care a fost planificat, precum şi să susţină prezentări conform agendei, cu accent pe aspectele practice, în considerarea calităţii participanţilor; Prezența expertului este obligatorie pe toată durata zilei sau a zilelor de seminar;
* să mențină un contact permanent cu responsabilul de activitate din cadrul INM pentru orice aspecte referitoare la buna organizare a activităţilor de formare profesională;
* să completeze şi să transmită documentele justificative aferente plăţii, conform prevederilor contractului de remunerare a activităţii.

 Drepturile şi obligaţiile părţilor vor fi detaliate în contractul de remunerare a activităţii ce va fi încheiat ulterior încheierii prezentei proceduri de selecţie. Planificarea experţilor pe activităţi va fi realizată ulterior, în funcţie de rezultatele procedurii de selecţie.

1. **Profilul experţilor. Aspecte procedurale**

 Selecția experților se va realiza de către o comisie de selecție numită în acest sens, în două etape.

 **Într-o primă etapă eliminatorie**, comisia de selecție va evalua, pe baza documentației transmise, admisibilitatea candidaturilor sub aspectul îndeplinirii următoarelor **cerințe**:

1. respectarea termenului limită pentru depunerea candidaturilor;
2. respectarea documentaţiei de înscriere, respectiv:
* o scrisoare de intenție,
* curriculum vitae,
* plan de seminar; planul va cuprinde informații privind scopul și obiectivele activității de formare pe o temă aleasă de candidat, indicații privind toate etapele de planificare și organizare a seminarului, metodele de formare pe care expertul intenționează să le utilizeze, 3 teme de interes în domeniul de specialitate, precum și orice alte elemente pe care expertul le apreciază relevante în acest context. La elaborarea planului de seminar se va avea în vedere specificul grupului țintă (20 participanți, judecători, procurori şi profesionişti în domeniu), obiectivele seminarelor, durata activității de formare (2 zile de formare/seminar, durata unei zile de seminar fiind de maximum 8 ore);
1. cerințe specifice de calificare:
* experiență de minimum 6 ani ca judecător sau procuror definitiv (pentru judecători și procurori), respectiv experiență de minimum 6 ani în calitate de specialist în domeniul **dreptului financiar-fiscal sau în alte domenii conexe** (pentru specialistul în acest domeniu, calculată de la definitivarea în profesie);
* alte documente justificative, după caz: certificate, adeverințe, referințe/scrisori de recomandare, orice alte documente care pot susține afirmațiile candidatului în sensul îndeplinirii cerințelor de calificare.

 **Nerespectarea termenului de depunere a documentelor, a cerințelor specifice de calificare, precum și nedepunerea tuturor documentelor obligatorii solicitate, conform listei indicate mai sus, atrag inadmisibilitatea candidaturii.**

 Comisia de evaluare își rezervă dreptul de a solicita, pe parcursul evaluării candidaților, și alte documente care atestă îndeplinirea cerințelor.

 **În cea de-a doua etapă**, comisia va examina candidații în cadrul unui **interviu**, susținut, după caz, inclusiv prin mijloace moderne de comunicare la distanță, urmărind îndeplinirea de către candidați a criteriilor cu privire la:

1. experiența profesională relevantă în domeniul **dreptului financiar-fiscal sau în alte domenii conexe** (în aprecierea acestui criteriu vor fi avute în vedere, după caz, şi lucrările publicate, participarea la programe de formare în domeniu/schimburi de experiență, cunoașterea limbii engleze etc);
2. abilități de formare și capacitatea de planificare, organizare și evaluare a unei sesiuni de formare, respectiv capacitatea de planificare și elaborare a unei programe bazate pe bunele practici identificate pe parcursul seminarelor (obiective, structură, bibliografie etc.);
3. capacitatea de comunicare şi relaționare în lucrul cu profesioniștii în domeniu;
4. disponibilitatea de a colabora şi de a se integra în echipa de experți.

 Vor fi selectați, în ordinea notelor și în limita posturilor disponibile conform anunțului de selecție, numai candidații care obțin **nota minimă 8.** Selecția experților se va realiza în ordinea descrescătoare a mediei aritmetice a punctajelor totale acordate de fiecare membru al comisiei de evaluare pentru fiecare candidat. Candidații care au obținut nota minimă 8, dar pentru care nu s-a făcut propunerea de selecție din lipsa locurilor disponibile vor fi trecuți pe o listă de rezervă.

**Notă:** În situația punctajelor egale, va fi avută în vedere evaluarea obținută în ultimii 3 ani, pentru candidații care au desfășurat activitate de formare în cadrul INM (în calitate de formatori, coordonatori de practică, specialiști utilizați în mod excepțional, experți selectați în cadrul altor proiecte etc.).

 În situația în care criteriul evaluărilor obținute de la INM nu poate fi aplicat sau nu este suficient pentru departajarea candidaților cu punctaje egale, la stabilirea listei finale a experților selectați va fi acordată prioritate, în următoarea ordine, candidatului care:

1. a avut mai multe participări în calitate de expert în cadrul proiectelor similare, naționale sau internaționale, organizate în domeniul de specialitate;

2. are o experiență profesională mai mare în domeniul de specialitate cerut.

1. **Aspecte financiare**

Experții selectați vor avea asigurate toate costurile privind cazarea și masa (suportate de organizatori) pentru participarea la activităţile de formare profesională și vor beneficia de un onorariu conform bugetului proiectului, de 1400 lei/zi de activitate (care va include taxele și contribuțiile datorate de către angajat și angajator), pentru maximum 2 zile de activitate.

Plata onorariilor se va face în baza cererii de plată depuse de către expert şi ţinându-se cont de prestarea efectivă a serviciilor de către expert, după realizarea activităţii de formare profesională, precum și după transmiterea următoarelor documente: (i) solicitare de plată onorariu, (ii) fișa de pontaj și (iii) raport de activitate. Formularele acestor documente vor fi puse la dispoziția expertului de către Consiliul Superior al Magistraturii şi Institutul Naţional al Magistraturii.

Fiecare expert are dreptul la decontarea cheltuielilor cu deplasarea, în baza documentelor justificative care vor fi prezentate de expert împreună cu cererea de plată, în limita sumei de 380 lei/ călătorie dus-întors/ persoană/ activitate.

Toate beneficiile de natură financiară vor fi asigurate în baza contractului încheiat între expert și Consiliul Superior al Magistraturii, în calitate de Promotor de proiect, precum şi Institutul Național al Magistraturii, în calitate de partener de proiect.

1. **Dreptul de proprietate intelectuală:**

Dreptul de proprietate asupra tuturor materialelor şi documentelor elaborate în contextul implementării proiectului predefinit, inclusiv format de hârtie sau format electronic, precum şi asupra oricăror rezultate prevăzute prin contractul de finanţare sunt şi rămân proprietatea exclusivă a Promotorului de proiect. Fac obiectul dreptului de proprietate inclusiv, dar fără a se limita la, drepturi de autor şi/sau orice alte drepturi de proprietate intelectuală, obţinute în implementarea sau ca urmare a implementării proiectului predefinit.

1. **Dispoziţii finale şi detalii de contact**

Prelucrarea datelor cu caracter personal se realizează în scopul derulării prezentei proceduri de selecție, prin publicare pe paginile de internet ale Consiliului Superior al Magistraturii și Institutul Naţional al Magistraturii.

Colectarea și prelucrarea datelor cu caracter personal solicitate se realizează cu respectarea legislației în vigoare referitoare la protecția persoanelor cu privire la prelucrarea datelor cu caracter personal si libera circulație a acestor date.

În vederea participării la procedură, persoanele interesate vor transmite dosarul de înscriere conținând o scrisoare de intenție, un curriculum vitae, planul pentru o activitate de formare pe o temă aleasă de candidat și orice alte documente justificative până cel târziu la data de **29.11.2019,** în format electronic, la adresa de e-mail: diana.carpen@inm-lex.ro, în atenția doamnei Carpen Georgiana Diana, telefon: 021.4076248.